BBL ทุ่ม 3 พันลบ. เก็บบิ๊กล็อต GULF 64 ล้านหุ้น รวมถือ 3%
BBL ทุ่ม 3 พันลบ. เก็บบิ๊กล็อต GULF 64 ล้านหุ้น ราคา 45 บ./หุ้นจาก “สารัชถ์ รัตนาวะดี” กรรมการและผู้ถือหุ้นรายใหญ่ของ GULF รวมถือ 3% ขึ้นแท่นผู้ถือหุ้นใหญ่อันดับ 6
6 ธ.ค. 2560

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ระบุว่า วันนี้ (6 ธ.ค.) นายสารัชถ์ รัตนาวะดี กรรมการและผู้ถือหุ้นรายใหญ่ของบริษัท ได้ขายหุ้น GULF ผ่านระบบการซื้อขายของตลาดหลักทรัพย์บนกระดานรายใหญ่ (Big-Lot Board) จำนวน 64 ล้านหุ้น คิดเป็น 3% ให้แก่ธนาคารกรุงเทพ จำกัด (มหาชน) หรือ BBL ที่ราคาหุ้นละ 45 บาท ซึ่งเท่ากับราคาเสนอขายต่อประชาชนทั่วไปครั้งแรก (IPO) รวมมูลค่า 2.88 พันล้านบาท โดยเป็นการดำเนินการตามที่ได้เปิดเผยไว้ในหนังสือชี้ชวนและสรุปข้อสนเทศของบริษัท
โดยภายหลังจากการทำรายการบิ๊กล็อตดังกล่าวแล้ว ทำให้นายสารัชถ์ ลดสัดส่วนการถือหุ้นลงเหลือ 35.44% จากเดิมที่ 38.44% และเมื่อรวมกับการถือหุ้นโดยกลุ่มนายสารัชถ์ จะมีสัดส่วนถือหุ้น 72% จากเดิม 75% ขณะที่ BBL เข้ามาถือหุ้น 3%
ทั้งนี้ การขายหุ้นดังกล่าวไม่มีผลกระทบต่อโครงสร้างการจัดการ นโยบายในการบริหารการดำเนินธุรกิจของบริษัท และไม่กระทบต่อผลประโยชน์ของผู้ถือหุ้น